**VIII KL. PROGRAMA**

**„DIALOGAS. ŽMOGUS – SOCIALINĖ BŪTYBĖ“**

**I. ASMENYBINIS UGDYMAS**

1 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Filosofija | Dialogas ir asmenybės savirealizacija | 2 val. | KTU |
| Psichologija | Socialinių veiksnių reikšmė žmonių psichinei sveikatai | 2 val. | LSMU |
| Dialogas. Žmogus – socialinė būtybė | 2 val. |
| Fizinis aktyvumas | Dvikovės sporto šakos: boksas | 2 val. | LSU |
| Pilates | 2 val. |
| Karjeros planavimas | Karjeros kūrimo principai | 2 val. | KTU |

1.1. Filosofija. Žmogus gyvena visuomenėje, kurią sudaro socialinių santykių ir institucijų nuolat kintantis tinklas, kurio teorinis ir praktinis pažinimas yra būtinas jauno žmogaus asmenybės formavimui. Socialumo neįmanoma realizuoti be dialogo, kuris nėra prigimtinis, bet išmokstamas. Paskaitoje bus kalbama kaip išmokti kokybiškos tarpasmeninės komunikacijos ir dialogo.

1.2. Psichologijos dalyko užsiėmimuose aptariami egzogeniniai socialiniai veiksniai, kurie gali turėti įtakos psichinės sveikatos būklių ar kai kurių ligų etiologijai ir patogenezei. Akcentuojama, kad žmogaus sveikatos būklę lemia socialinė gerovė ir, kad kai kurių socialinių veiksnių pokyčiai gali neigiamai paveikti žmogaus fiziologines funkcijas. Aptariami tokie socialiniai veiksniai kaip gyvenamasis būstas, mokymosi patalpos, kontaktas su kitais aplinkiniais žmonėmis, rūbai, mityba, vandentiekis. Nagrinėjama kaip šie veiksniai, dažnai veikdami kartu, sukuria sudėtingą, kompleksinę, ligą sukeliančią įtaką. Akcentuojama, kad socialiniu ligos veiksniu gali būti ir mokslas, ypač kai jis sunkus, sekinantis, kai mokomasi blogomis sąlygomis ir susiklosto prasti mokinių tarpusavio santykiai. Taip pat analizuojami individualios žmogaus reakcijos bendraujant su kitais žmonėmis įvairūs aspektai. Aptariama empatijos reikšmė komunikavimui su aplinkiniais, aplinkinių nuomonės reikšmė emociniam stabilumui, socialinių tinklų problematika. Ypač akcentuojamas pasitikėjimo savimi aspektas, žaidybinėje veikloje ugdomas mokinių pasitikėjimo kitu žmogumi jausmas, o aptariant savo patyrimą – gebėjimas reflektuoti ne tik savo, bet ir kito jausmus bei savo poveikį bendravimo sėkmei. Akcentuojamas atsiskleidimas kaip ypatinga pokalbio rūšis, kuomet žmonės dalinasi asmenine informacija ir jausmais. Užsiėmimo metu mokiniai kviečiami apsvarstyti galimus atsiskleidimo pavojus ir tikėtiną naudą, o atsiskleidimo įgūdžiai lavinami atliekant praktines užduotis bei dalyvaujant grupinėje diskusijoje.

1.3. Fizinio aktyvumo užsiėmimuose, praktinių pratybų metu mokiniai mokomi pagrindinių bokso technikos elementų, nagrinėjama, kaip apsiginti patiems, kaip apginti kitą. Didelis dėmesys skiriamas mokinių teisingai socialinei elgsenai formuoti, socialinei integracijai. Akcentuojama, kad garbingas ir sąžiningas elgesys kovų metu ugdo žmogiškąsias vertybes, reikalingas tolimesniame socialiniame gyvenime. Lavinamos vikrumo, greitumo fizinės ypatybės, mokiniai mokomi, kaip elgtis konfliktinėse situacijose. Mokiniai taip pat susipažįsta su Pilateso metodu. Mokomasi, kaip ugdyti jėgą ir lankstumą, kaip taisyklingai atlikti judesius. Pratybų metu ugdoma koncentracija ir susikaupimas.

1.4. Karjeros planavimas. Karjera – svarbi gyvenimo sritis, turinti įtakos žmogaus savirealizacijai, jo pasitenkinimo ir pilnatvės jausmui. Užsiėmime nuosekliai analizuojami karjeros kūrimo principai: savęs pažinimas, vizijos kūrimas, karjeros plano sudarymas ir savimotyvacija karjerai. Mokinai, naudodami temos autorės parengtus elektroninius įrankius, susikurs ir analizuos savo karjeros profilį, remdamiesi ateities vizija, išgrynins savo tikslus ir kelius, kaip jų siekti. O kad planai virstų realybe, mokiniai aptars dešimt savimotyvacijos būdų, kuriuos taikys kasdienėje mokymosi veikloje.

**II. MATEMATIKA IR GAMTOS MOKSLAI**

2 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Matematika | Galvosūkiai ir paradoksai | 2 val. | KTU |
| Zoologija | Žmonių ir gyvūnų bendravimas. Kokie pavojai? | 2 val. | LSMU |
| Žmogaus anatomija | Elektroencefalografija kaip vienas iš metodų žmogaus galvos smegenų veiklai tirti | 2 val. | LSMU |
| Fizika | Ką gali papasakoti rentgeno nuotrauka? | 2 val. | KTU |
| Biochemija | Alkaloidų cheminės reakcijos | 2 val. | LSMU |
| Mikrokristalinės cheminės reakcijos. | 2 val. |
| Statistika | Statistika. Ar ją naudojant galima meluoti? | 2 val. | KTU |
| Kosmologija | Žmogus ir Visata: fizikinės kosmologijos modeliai, šių dienų koncepcijos apie Visatą | 2 val. | KTU |

2.1. Matematikos užsiėmime mokiniai bus supažindinti su klasikiniais galvosūkiais ir paradoksais, kai kuriuos jų spręs, o kai kuriuos galvosūkius sukurs patys. Naudosime minčių lietaus, grupinio ir individualaus mokymosi ir kūrybos metodus.

2.2. Zoologijos užsiėmimuose nagrinėjami žmonių ir gyvūnų tarpusavio bendravimo principai. Nagrinėjami rizikos veiksniai užsikrėsti įvairiomis ligomis bendraujant žmonėms su gyvūnais. Organizuojamas darbas laboratorijoje su mikroskopais. Moksleiviai turės galimybę analizuoti kraujo, išmatų mėginius mikroskopavimo būdu.

2.3. Žmogaus anatomijos užsiėmimuose akcentuojama žmogaus smegenų veikla, nulemianti atskirų individų socialinius tarpusavio santykius. Tyrinėjami žmogaus smegenų veiklą lydintys elektriniai reiškiniai, kuriuos galima užrašyti elektroencefalogramos (EEG) pavidalu. Tokius tyrimus mokiniai atlieka smegenų veiklą rašydami ramybės metu, veikiant išoriniams dirgikliams ir protinio aktyvumo metu. Bandoma išskirti ir atpažinti tam tikras EEG bangas ir susieti jas su tiriamojo žmogaus būsena.

2.4. Fizikos dalyko užsiėmime aptariamos mūsų sveikatai aktualios problemos, akcentuojant ligos diagnozę ir jos atsiradimo priežastis. Įdomu bei svarbu žinoti, kas, kaip ir kodėl veikia mūsų sveikatą, kokie yra būdai diagnozuoti beprasidedančias ligas. Bus pristatoma, kaip ir kodėl atsirado rentgeno nuotrauka, kas tai yra. Mokiniai galės patyrinėti rentgeno nuotraukas ir suprasti, ką gali parodyti rentgeno nuotrauka, kokia jos vieta sveikatos sutrikimų diagnostikoje. 2.5. Biochemijos dalyko užsiėmimuose nagrinėjamas žmogaus ir biologiškai aktyvių junginių – alkaloidų santykis. Aptariamos socialinės priežastys, lemiančios tam tikrų stimuliuojančių alkaloidų naudojimą. Analizuojamos įvairios cheminės reakcijos su alkaloidais – stipriai veikiančiomis žmogaus organizmą augalinės kilmės medžiagomis. Mokiniai išmoks atlikti chemines kristalų susidarymo reakcijas, stebės kristalus per mikroskopą, pagal kristalų formas ir spalvas išmoks atpažinti medžiagas.

2.6. Statistikos dalyko užsiėmime mokiniai mokysis rasti statistinę informaciją pasiūlytuose (žiniasklaidos) šaltiniuose, ją analizuoti, kritiškai vertinti ir rasti atsakymą į iškeltą klausimą. Taikomi tokie metodai kaip rašytinių šaltinių analizė, statistinių duomenų interpretavimas, diskusija. Gilinamos mokinių statistikos žinios ir gebėjimai tyrinėti, stebėti, analizuoti ir kritiškai įvertinti informacijos šaltiniuose pateikiamą informaciją. 2.7. Kosmologijos dalyko užsiėmime nagrinėjami šių dienų fizikinės kosmologijos modeliai, aptariamas šiuolaikinės žmonijos įsivaizdavimas apie Visatą. Pateikiami paskutiniai mokslo laimėjimai elementariųjų dalelių ir astrofizikos srityje, analizuojamos šių laimėjimų nulemtos problemos įvairiuose kontekstuose.

**III. SOCIALINIAI IR HUMANITARINIAI MOKSLAI**

3 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Sociologija | Genys margas, o pasaulis dar margesnis | 2 val. | KTU |
| Ekonomika | Ar žmogaus sprendimai turi įtakos ekonomikai? | 2 val. | VU |
| Kalbos | Kaip susikalba žmonės ir gyvūnai | 2 val. | VU |
| Nuo „Laba diena“ iki „Labukas“: dalykinio rašymo etiketas | 2 val. |
| Teisė | Kaip, kada ir kodėl atsirado žmogaus teisės | 2 val. | MRU |
| Kaip dėl tarpusavio taisyklių sutaria valstybės? | 2 val. |
| Darnus vystymasis | Ateities miestai – kodėl ir kokie turi būti | 2 val. | KTU |
| Edukologija | Ką mokslininkai žino apie gabumus ir ką tai reiškia mokiniui? | 2 val. | KTU |

3.1. Sociologijos užsiėmime kartu su mokiniais ieškoma atsakymų į klausimus, ar turi įtakos sociokultūrinė aplinka žmogaus požiūriui į pasaulį, asmenų tarpusavio santykiams, bendravimui. Diskutuojama, kaip galima pakeisti nusistovėjusį bendravimo stilių ar asmeniui išeiti iš socialinio dialogo, kuris netenkina. Ieškoma atsakymų į klausimus, ar skirtingose situacijose, skirtingose socialinėse aplinkose tas pats žmogus gali elgtis skirtingai ir kodėl. 3.2. Ekonomikos paskaitoje aiškinsimės kas yra ekonomika, kaip ji veikia ir koks yra vartotojų poveikis verslo sprendimams. Mes, kaip vartotojai, esame atsakingi už daugelį verslo sprendimų, pavyzdžiui, ką ir kaip gaminti. Paskaitoje susipažinsime su naujausiomis ekonominėmis tendencijomis (žiedine ekonomika, dalinimosi ekonomika) bei kaip jos keičia verslo taisykles. 3.3. Kalbos užsiėmimuose bus pristatytas įvairiapusis, gal kiek netikėtas požiūris į kalbą. Trumpai apžvelgsime, kokiomis formomis susikalba žmonės ir gyvūnai, diskutuosime apie žmonių ir gyvūnų kalbos panašumus ir skirtumus. Be to, per pratybų užduotis moksleiviai mėgins atskleisti ir atpažinti gyvūnų reiškiamas mintis, patys garsais ir mimika kurs savo dialogus. Praktinis rašymo užsiėmimas, kurio metu išbandysime trumpuosius dalykinius tekstus (elektroninį dalykinį laišką, užklausą, prašymą, paaiškinimą, motyvacinį laišką). Diskutuosime apie dalykinio rašymo etiketą, apie tai, kaip tokiame tekste atsiskleidžia/pasislepia autorius. Išbandysime, kaip mūsų tekstą veikia jo adresatas. Tai sritis, su kuria šios amžiaus grupės jaunuoliai ima susidurti vis dažniau, todėl bus galimybė įgyti šio rašymo praktikos. 3.4. Teisės dalyko užsiėmimuose nubrėžiamas asmens ir visuomenės, žmogaus teisių ir pareigų santykis. Aptariama žmogaus teisių apsaugos prigimtis. Nagrinėjamas žmonių tarpusavio santykiams plėtoti taikytinas lygiateisiškumo principas. Analizuojama, koks jo turinys, kaip jis taikomas, ar yra išimčių? Kas yra tolerancija, diskriminacija, lygybė prieš įstatymą ir teismą? Taip pat, tarptautinės teisės kontekste aptariami valstybių tarpusavio santykiai. Analizuojama, kaip atsiranda taisyklės tarptautinėje teisėje, kaip elgiamasi su valstybėmis, kurios pažeidinėja tarptautinės teisės normas. Dalyko tikslas – skatinti mokinius kritiniam mąstymui, siekiant rasti atsakymus į klausimus: kaip žmonėms ir valstybėms gyventi gerų tarpusavio santykių pasaulyje.

3.5. Darnaus vystymosi dalyko užsiėmime nagrinėjamas šiuolaikinių žmonių gyvenimas triukšminguose, nesaugiuose ir užterštuose miestuose. Gyventi šiuolaikiniuose triukšminguose, nesaugiuose ir užterštuose miestuose nėra lengva, tačiau žmonės renkasi būtent tokį gyvenimo būdą, turintį daugiau privalumų, negu trūkumų. Kita vertus, mus supa vis daugiau išmanių daiktų, keičiančių bendravimą, darbo pobūdį, pramogas. Besiformuojantis daiktų internetas, vertikali žemdirbystė, radikali transporto sistemų transformacija – puiki galimybė iš esmės gerinti augančių miestų funkcionavimą, paversti juos labiau tausojančiais aplinką ir patogesniais gyventi. Kuo gali prisidėti jau dabar, kad tavo miestas taptų išmanus, palankus aplinkai ir būtum laimingas jame gyvendamas – bandysime rasti atsakymus kartu.

3.6. Edukologijos dalyko užsiėmime mokiniai supažindinami su pasaulyje populiariausiomis intelekto ir gabumų teorijomis. Remiantis Lietuvos ir pasaulio talentingų asmenybių pavyzdžiais, aptariama, kokį vaidmenį asmenybės raidai gali turėti aukštas gabumų lygmuo, kokią įtaką šalies, žmonijos raidai turėjo, turi ir turės itin gabių, talentingų asmenybių veikla, diskutuojama apie asmeninę tokių asmenų atsakomybę už save ir kitus.

**IV MENAI**

4 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Dailė | Tapyba: vaizdas – dialogas be žodžių | 2 val. | VDA |
| Stiklo menas: Architektūrinis stiklas - spalva, šviesa, emocija | 2 val. |
| Architektūra | Miestas kaip urbanistinė struktūra | 2 val. | VDA |
| Dizainas | Dizaino istorijos | 2 val. | VDA |
| Muzika | Muzikos stiliai: nuo monodijos iki roko | 2 val. | KVMT |
| Šokis | Šokis - periferinis žvilgsnis | 2 val. | KVMT |
| Teatras | Kūrybinis dialogas tarp režisieriaus ir aktoriaus | 2 val. | KNDT |
| Medijų menas | Meno ir medijų dialogas | 2 val. | KTU |

4.1. Dailės užsiėmimuose piešinys nagrinėjamas kaip tam tikras komunikacijos būdas, pasiekiantis dabartinį žmogų iš seniausių laikų, kaip gryniausia minčių ir gyvenimo turinio išraiška, kelianti daug klausimų, tarp jų ir tokį: ką bendro turi ledlaikio urvų tapybos piešiniai su šiuolaikinių miestų grafiti ant namų sienų? Nagrinėjamos dailės raidos pakopos, atliepiančios žmonių socialinius ryšius. Mokiniai supažindinami, kaip kito meno krypčių, priklausomų nuo visuomeninių santvarkų, piešinio išraiškos formos. Praktiškai išbandomas suvoktos fizinės ir virtualios tikrovės perteikimas įvairiomis plastinėmis priemonėmis. Taip pat moksleiviai užsiėmimuose supažindinami su architektūrinio stiklo sąvoka. Aptariamas vitražo reiškinys bei kaip šis reiškinys per laiką kito ir įtakojo mūsų šiandieninę buitį ir gyvenamąją aplinką. Užsiėmimų metu aptariama šviesos ir spalvos reikšmė kuriant lakštinio stiklo kompozicijas interjere. Praktiniai užsiėmimai praplės mokinių kūrybinį suvokimą bei papildys teorinių žinių bagažą.

4.2. Architektūros dalyko užsiėmime nagrinėjamas miestas kaip urbanistinė struktūra. Akcentuojama, kad miestai, augdami šimtmečius, keičia savo estetinę išraišką, kuri matoma ir suprantama. Nagrinėjama, ar galima iš atskirų miesto detalių skirti miesto raidos etapus, kas lemia esminius miesto vystymosi pokyčius. Pabrėžiama šių klausimų svarba miestiečiams, nes nuo to, kaip jie įgyvendinami, priklauso, ar miestas tampa patogus, gražus, jaukus gyventi. Mokiniai kartu kuria savo svajonių miestą.

4.3. Dizaino dalyko užsiėmime mokiniai supažindinami su daiktų atsiradimo istorijomis, t. y. su dizaino procesu: nuo pirminės idėjos ir eskizo iki vartotojui paruošto daikto. Mokiniai tampa dizaineriais ir remdamiesi savo asmenine patirtimi, tobulindami esamus daiktus, pritaikydami inovacijas sukuria naujus šiuolaikinius pažangius objektus. Mokiniai skatinami kritiškai analizuoti juos supančius daiktus ir aplinką, pritaikant inovacijas savo naujoms kūrybinėms idėjoms pristatyti ir pagrįsti.

4.4. Muzikos dalyko užsiėmime susipažins su įvairiais muzikos stiliais. Keitėsi žmonijos visuomeniniai ir socialiniai santykiai, keitėsi ir skambanti muzika. Ji visuomet atspindėjo žmogaus aplinką, tampriai siejosi su kitomis meno rūšimis.

4.4. Šokio dalyko užsiėmimo tikslas yra leisti vaikams suprasti, kaip svarbu yra stebėti aplinką, šiuo atveju per judesį, ir gebėti prisitaikyti, tam, kad nebūtų pažeista bendra energija, būtų išlaikyta kolektyvo vienybė. Daugelis veiklų reikalauja tikslumo, sinchronizacijos, susiklausymo, pastabumo, greitos reakcijos, vieningos energijos. Visi išvardinti komponentai sudaro šokio, kurį atlieka daugiau nei vienas žmogus, dedamąsias. Norint, kad tai veiktų, reikia vystyti gebėjimą matyti aplinką periferiniu žvilgsniu – „net ir nugaroje turi būti akys“. Tai praktinis užsiėmimas, kurio metu vaikai bandys pajausti ne tik erdvę, kurioje jie judės, bet ir visus, kurie yra toje erdvėje. Supras, kad kintant draugų judesio amplitudei, nuotaikai ar perteikiamai energijai, turi kisti ir jie, turi gebėti prisiderinti ir sinchronizuotis.

4.5. Teatro dalyko užsiėmimo metu sužinos kodėl svarbus kūrybinis dialogas tarp režisieriaus ir aktoriaus. Gebėjimas palaikyti kūrybinį dialogą – svarbi bet kurio kūrybinio darbo dalis. Darbas teatre visada yra darbas komandoje, kuris neįmanomas be supratimo ir susikalbėjimo. Aktorius ir režisierius yra ypatingai svarbus tandemas, nuo kurio dažnai priklauso spektaklio sėkmė. Aktorius ir režisierius šiuolaikiniame teatre yra lygiaverčiai partneriai, kurie dalinasi idėjomis, požiūriais, nuomonėmis, kurios nebūtinai turi sutapti. Šiame dialoge vyksta kūrinio analizė, gimsta personažo užuomazgos ir viso spektaklio apmatai. Dialogo menas ugdo gebėjimą aiškiai išdėstyti savo mintis, pagrįsti jas, tikėti pačiam ir įtikinti kitą, gerbti komandos narį ir pasitikėti juo. Gebėjimas vystyti pilnavertį dialogą būtinas jauno žmogaus socializacijai, skatina empatiją, solidarumą.

4.6. Medijų meno dalyko užsiėmimas bus skirtas mokinių komandų mini kūrybiniams projektams, kurių metu jie asmeniškai patirs socialinį dialogą ir kūrybinį džiaugsmą. Animacija, fotografija, judantis vaizdas, virtuali realybė, garso menas, biomenas, tarpdisciplininis menas ir t.t. – tai meno ir medijų dialogo ar sankirtų pavyzdžiai.

.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_